KIRJALLINEN KYSYMYS E-0316/02 esittäjä(t): Charles Tannock (PPE-DE) komissiolle. Afganistanin avustukset.



Virallinen lehti nro 309 E , 12/12/2002 s. 0017 - 0018



KIRJALLINEN KYSYMYS E-0316/02 esittäjä(t): Charles Tannock (PPE-DE) komissiolle (12. helmikuuta 2002) Aihe: Afganistanin avustukset Monista lähteistä on kerrottu, että viime kuukausien aikana Pohjois-Afganistaniin on kylvetty suuria määriä unikonsiemeniä. Luvassa oleva runsas sato sekä Taleban-liikkeen keräämän ison oopiumvaraston laskeminen myyntiin ovat yhdessä aiheuttaneet oopiumkilon markkinahinnan romahduksen Kandaharissa 1 600 dollarista 330 dollariin. Maanviljelijä saa yhdestä oopiumkilosta noin 300 dollaria, kun taas yhden vehnäkilon hinta on alle dollarin. Mitä toimia Euroopan unioni aikoo toteuttaa rohkaistakseen maanviljelijöitä ansaitsemaan rehellisen elannon vaihtoehtoisten lajien viljelyllä? Asetetaanko Euroopan unionin avun ehdoksi afgaanivirkamiesten ja sotapäällikköjen halu kunnioittaa uuden hallituksen määräystä, joka kieltää oopiumin tuotannon, sekä valtionhallinnon auktoriteettia? Asetetaanko avustusten ehdoksi myös se, että aviorikoksesta tuomittujen naisten barbaarista rangaistuskäytäntöä, kuolemaan asti kivittämistä, ei enää sallita? Kuinka suuri osa Euroopan unionin avustuksista ohjataan unionin omien toimielinten kautta ja kuinka suuri osa annetaan kansalaisjärjestöille? Miten niissä tapauksissa, joissa Euroopan unioni katsoo, että apu on tarpeellinen ja komissio huolehtii avustuksen jakamisesta, varmistetaan, että avustus saapuu hyvissä ajoin perille, eikä jää lojumaan pankkitileille tai byrokratian menettelytapojen sokkeloihin, kuten aiemmille eurooppalaisille avustusbudjeteille on usein käynyt? Christopher Pattenin komission puolesta antama vastaus (4. huhtikuuta 2002) Yhteisö katsoo, että Afganistanin väliaikaishallituksen antaman unikkokiellon täytäntöönpano on tärkeä askel, jota on syytä tukea. Yhteisön ja muiden Afganistanin jälleenrakentamis- ja kunnostusvaiheeseen osallistuvien kumppaneiden rahoittamiin ohjelmiin kuuluvat maaseudun kehittämisohjelmat, joilla on tarkoitus myötävaikuttaa väestön tilanteen parantamiseen. Tämän vuoksi Afganistanissa on parhaillaan lukuisia arviointivaltuuskuntia, mukaan luettuna yhteisön elintarviketurva-/maatalousasiantuntija, joka tutkii tuen mahdollisuutta tällä alueella. Tärkein ehto yhteisön avun jatkumiselle Afganistanin hallitukselle on se, että hallitus noudattaa Bonnin/Pietarin sopimuksen ehtoja, muun muassa sitoutuu vaalien aikatauluun, ottaa käyttöön sovitut oikeussäännöt, perustaa ihmisoikeuskomission, tekee yhteistyötä terrorismin, huumeiden ja järjestäytyneen rikollisuuden vastaisessa taistelussa ja kunnioittaa ihmisoikeuksien perusperiaatteita ja kansainvälistä humanitaarista oikeutta, johon Afganistan on sitoutunut. Euroopan unionin apu koostuu jäsenvaltioiden kahdenvälisistä sitoumuksista ja komission sitoumuksesta. Jäsenvaltioiden antamat sitoumukset on tehty eri muodoissa ja ne kattavat jälleenrakennusprosessin lukuisia alueita maatalous ja huumeiden vastaiset toimet mukaan luettuina. Tammikuussa 2002 Tokiossa vuodeksi 2002 tehtyjen jäsenvaltioiden sitoumusten arvo oli 400 miljoonaa euroa ja komission sitoumusten 200 miljoonaa euroa. Komissio on varannut 13 miljoonaa euroa vuoden 2002 ensimmäisestä 57,5 miljoonan euron sitoumuksesta maataloudelle/maaseudun uudistamiselle ja kehittämiselle. Tarkkoja hankesuunnitelmia laaditaan parhaillaan. Näihin voisi sisältyä tuki maanviljelijöille ja muulle maaseudun väestölle, joka on aikaisemmin osallistunut unikon viljelyyn. Muita tämän alueen ehdotuksia koskevia lisäsitoumuksia harkitaan myöhemmin tänä vuonna. Laittomien huumeiden vastainen taistelu on tärkeä laaja-alainen aihe EY:n Afganistanille antamassa avussa. Yhteisö ohjaa humanitaarisen avun yleensä kansalaisjärjestöjen, Yhdistyneiden kansakuntien (YK) avustuselinten ja kansainvälisten avustusjärjestöjen kautta. Rahoitusta saaneiden hankkeiden tai ohjelmien luonteen mukaan osa avustuksista voidaan nyt tarpeen mukaan ja teknistä apua antaen panna täytäntöön suoraan valtionhallinnon elinten tai paikallisten viranomaisten kanssa. Kansalaisjärjestöjen tai valtionhallinnon kautta ohjattavista osuuksista ei ole päätetty. Tämä riippuu yksittäisistä päätöksistä siitä, miten avun tavoitteet saavutetaan parhaiten. On toivottavaa, että Kabuliin perustettu 12. helmikuuta 2002 lähtien toiminnassa ollut täysin hajautettu unionin toimisto voisi mahdollisimman lyhyessä ajassa hyväksyä ja panna täytäntöön yhteisön avustusohjelmat Afganistanissa. Hankkeita koskeva 4,9 miljoonan euron suuruinen varhainen avustuspaketti hyväksyttiin joulukuussa 2001 nopean toiminnan mekanismin kautta, ja se on maksettu.